**Διαρθρωτικές λέξεις – φράσεις**

**Τι είναι:** Οι διαρθρωτικές είναι μεταβατικές – συνδετικές λέξεις ή φράσεις , οι οποίες ενώνουν νοήματα στο πλαίσιο: α. μιας περιόδου, β. μιας παραγράφου, γ. περισσότερων παραγράφων.

Υπάρχουν αρκετές κατηγορίες διαρθρωτικών λέξεων με τις οποίες επιτυγχάνονται διάφορες νοηματικές σχέσεις. Τέτοιες είναι οι ακόλουθες:

\* **Αντίθεση – Εναντίωση:** αλλά, όμως, ενώ, αντίθετα, ωστόσο, απεναντίας, κι όμως, πέρα απ’ αυτά όμως, μολονότι, αν και, παρά το γεγονός ότι… κτλ.

\* **Χρόνος-χρονική σειρά -ακολουθία νοημάτων:** όταν, αφού, καθώς, αρχικά, κατ’ αρχάς, παράλληλα, ταυτόχρονα, προηγουμένως, αμέσως, μόλις, σήμερα, τέλος, πριν από, στον αιώνα μας, ύστερα, τώρα, μέχρι κτλ.

\***Διευκρίνιση:** λόγου χάρη, για παράδειγμα, παραδείγματος χάριν κτλ.

\* **Σύγκριση:** συγκριτικά, σε σχέση κτλ.

\* **Επιβεβαίωση -Συμφωνία –Αποδοχή:** βεβαίως, σίγουρα, φυσικά, ασφαλώς, είναι αλήθεια, πράγματι, αναμφισβήτητα, αναμφίβολα κτλ.

\* **Έμφαση –Επιτονισμός:** μάλιστα, κυρίως, θα ήθελα να τονίσω ότι, αξιοσημείωτο είναι το γεγονός ότι, αξίζει να επισημανθεί ότι, παρουσιάζεται επιτακτική η ανάγκη να…, πράγματι, κατεξοχήν, προπάντων, το σημαντικότερο είναι κτλ.

\* **Επεξήγηση:** δηλαδή, ειδικότερα, με άλλα λόγια ,συγκεκριμένα κτλ.

\***Συμπέρασμα- αποτέλεσμα:** λοιπόν, τελικά, άρα, ώστε, επιλογικά, με αποτέλεσμα, συμπερασματικά, συνεπώς, επομένως, ανακεφαλαιώνοντας, συνοψίζοντας τα παραπάνω κτλ.

\***Προϋπόθεση:** αν, με την προϋπόθεση, εφόσον κτλ.

\***Γενίκευση:** γενικά, ευρύτερα, τις περισσότερες φορές κτλ.

\* **Προσθήκη –πρόσθεση:** και, συμπληρωματικά, ακόμη, επίσης, επιπρόσθετα, επιπλέον, παράλληλα, αφενός… αφετέρου, εξάλλου, άλλωστε κτλ.

\***Αιτιολόγηση:** γιατί, διότι, επειδή ,αφού, εξαιτίας, γι’ αυτό το λόγο, το φαινόμενο οφείλεται, καθώς, μια που κτλ.

\***Διάζευξη- διαχωρισμός:** ή, είτε –είτε, ούτε-ούτε κτλ.

**\*Σκοπός:** για να, προκειμένου να, για το σκοπό αυτό κτλ.

**ΕΞΑΣΚΗΣΗ**

1.Στην εφηβεία εμφανίζονται και τα πρώτα προβλήματα, που διακόπτουν την ανεμελιά και την αθωότητα των πρώτων παιδικών χρόνων. Τα προβλήματα αυτά σχετίζονται **κυρίως** με το περιβάλλον των εφήβων **ή** απορρέουν κι από την ίδια τους τη φύση, που αλλάζει αισθητά όχι μόνο τη μορφή και το σώμα τους **αλλά και** τη συμπεριφορά τους. Οι περισσότεροι έφηβοι βιώνουν έντονα τις αλλαγές αυτές που συντελούνται μέσα τους, νιώθουν αμηχανία ή ντροπή και φόβο απόρριψης, **ιδίως** από τη συνάντησή τους με το άλλο φύλο. Αυτή η σχέση με το άλλο φύλο είναι καθοριστικής σημασίας για την ωρίμαση των εφήβων, **γιατί** συνειδητοποιούν καλύτερα το δικό τους ρόλο και διαμορφώνουν, έτσι, την προσωπικότητά τους. Αυτή, **όμως**, η επιβεβαίωση διά των άλλων, η προσπάθεια να είναι ξεχωριστοί, αρεστοί και αποδεκτοί, τους δημιουργεί άγχος κι ανασφάλεια ή ακόμα μελαγχολική διάθεση και τάσεις αυτοαπόρριψης. **Φυσικά**, αυτά τα ψυχολογικά προβλήματα τους αποδιοργανώνουν τη ζωή και τους αποσπούν από τα μαθήματά τους ή την οικογένειά τους. Έτσι εξηγείται η υποτονικότητα τους, η απροθυμία τους **γενικά** και η τάση απομόνωσης. Ο έφηβος, **λοιπόν,** κλείνεται στον εαυτό του, **επειδή** νιώθει πιο έντονα ενοχές ή το φόβο της αποτυχίας στη ζωή του.

2. Ένα άλλο πρόβλημα στη γλώσσα, **βεβαίως**, είναι η μαζική εισβολή ξένων λέξεων κι εκφράσεων, ως λογική συνέπεια της γλωσσομάθειας των νέων σήμερα, της πληροφορικής επανάστασης, της τεχνολογίας των επικοινωνιών, **αλλά και** της νεανικής pop κουλτούρας, πέρα από τη γνωστή ξενομανία του Έλληνα για λόγους επίδειξης. Το πρόβλημα, **ωστόσο,** δεν είναι μόνο ότι οι νέοι προτιμούν να χρησιμοποιούν ξένες λέξεις κι εκφράσεις, της Αγγλικής **κυρίως**, όσο ότι προτιμούν να γράφουν ελληνικά με λατινικούς χαρακτήρες, δημιουργώντας **έτσι** την παραγλώσσα των greeklish. Το πρόβλημα αυτό ξεκίνησε **αρχικά** αθώα με την αποστολή μηνυμάτων στα κινητά, τη χρήση του Facebook και το chat, **αλλά** ξέφυγε από τα όρια της εφηβικής ή νεανικής μόδας και «τρέλας της εποχής» κι έγινε συνήθεια στο γραπτό λόγο ακόμα και των μεγαλύτερων.

3.Τα παιδιά που αναγκάζονται να δουλέψουν από µικρά δε µαθαίνουν να γράφουν **και** να διαβάζουν και στερούνται **γενικά** τα αγαθά της µόρφωσης. **Εξάλλου, όταν** µεγαλώσουν, θα έχουν τα συναισθήµατα της µειονεκτικότητας, της ανασφάλειας και της αβεβαιότητας. **Κι ακόµα**, θα αντιµετωπίζουν προβλήµατα στις κοινωνικές τους επαφές, **καθώς** δε θα έχουν τη δυνατότητα να ενηµερώνονται από γραπτό πληροφοριακό υλικό, δε θα µπορούν να εµπλουτίζουν τις γνώσεις τους **και** να διευρύνουν τους πνευµατικούς τους ορίζοντες. **Επομένως,** θα εξαρτώνται από τους άλλους, όταν χρειάζονται και την απλούστερη γραπτή ενηµέρωση, **ιδιαίτερα** σήµερα, που για τα πάντα απαιτούνται γνώσεις ανάγνωσης και γραφής (πινακίδες, αποδείξεις, ψηφοδέλτια, εφηµερίδες, τηλεόραση κ.ά.). Θα είναι εύκολο, **λοιπόν**, να χειραγωγηθούν και να εξαπατηθούν. **Άρα**, η παιδική εργασία αποτελεί, **αναμφισβήτητα**, σοβαρό εμπόδιο στην οµαλή εξέλιξη των παιδιών.

4.Μια λογική απάντηση θα ήταν ότι στους χρόνους μας ο άνθρωπος έγινε πολύ απαιτητικός, χρειάζεται πάρα πολλά πράγματα (μετά το πλυντήριο το διαμέρισμα, και **έπειτα** το αυτοκίνητο) και για να τα αποκτήσει με έντιμο τρόπο, δε δουλεύει μόνο σκληρά, αλλά αναγκάζεται **και** να τρέχει από τη μια δουλειά στην άλλη, **για να** προλάβει. Η μια εργασία, η «κύρια», δεν επαρκεί πλέον για τα έξοδα του σπιτιού, και **προπάντων** για την ψυχαγωγία που έγινε πανάκριβη στα μεγάλα αστικά κέντρα. **Για αυτό το λόγο, λοιπόν,** όλοι αναζητούν και δεύτερη εργασία για τις ελεύθερες ώρες τους. Πώς θα τα καταφέρει κάποιος, **αν** δεν τρέξει; **Ωστόσο**, το να συμπιέσει κανείς το χρόνο που δεν αποτελείται από σημαντικά γεγονότα, για να επιμηκύνει κάποιον άλλο χρόνο που τον περιμένει πλούσιο σε βιώματα «ποιότητας», είναι μια καλή τακτική: επιστρέφω με το ταχύτερο μέσο στο σπίτι από τη δουλειά μου, **για να** απολαύσω μουσική μαζί με αγαπητούς φίλους. Τέτοια δεν είναι η βιασύνη του σημερινού ανθρώπου. Αυτή μοιάζει με άγχος. **Έτσι**, το τυχόν κέρδος μας από τη συμπίεση του χρόνου το θυσιάζουμε ανώφελα.

5.Η φιλία, δώρο ακριβό και ευτύχημα σπάνιο, έχει πανάρχαιους τίτλους ευγένειας. Την χάρηκαν άνθρωποι εκλεκτοί, σε όλα τα γεωγραφικά και τα ιστορικά πλάτη της οικουμένης, και την εγκωμίασαν ποιητές, σοφοί, πολιτικοί με τον τρόπο του ο καθένας, **αλλά** όλοι με την ίδια συγκίνηση. **Άλλωστε**, εκτός από την καταγωγή της λέξης (που είναι κατευθείαν παράγωγο του κύριου για την «αγάπη» ρήματος: φιλείν), και μόνο το γεγονός ότι, **για να** τονίσουμε την εκτίμηση και την εμπιστοσύνη μας προς τα πιο οικεία μας πρόσωπα, δηλώνουμε ότι τους θεωρούμε «φίλους», μαρτυρεί πόσο ψηλά η κοινή συνείδηση τοποθετεί τη φιλία. Τι είναι η φιλία; «Εύνοια», φυσικά, όπως λέγει ο Αριστοτέλης: να έχεις, **δηλαδή**, καλές διαθέσεις απέναντι σ’ έναν άνθρωπο, να αισθάνεσαι στοργή γι’ αυτόν, να επιζητείς την συντροφιά του και να θέλεις την ευτυχία του, να υπάρχει ανταπόκριση, αμοιβαιότητα στα αισθήματά σας, να τον αγαπάς και να τον τιμάς κι εκείνος, **επίσης**, να σε αγαπά και να σε τιμά. Γι’ αυτό, όσο τρυφερές κι αν είναι οι σχέσεις μας με τα άψυχα, δεν λέγονται φιλία. **Όταν** αγαπούμε ένα άψυχο πράγμα, αυτό που αισθανόμαστε δεν είναι φιλία.

6.Η ποίηση μπορεί να διαιρεθεί σε τρία είδη: στην επική, στη λυρική **και** στη δραματική. Τα είδη αυτά αντανακλούν τις πολιτικές και κοινωνικές συνθήκες, μέσα στις οποίες εμφανίστηκαν και αναπτύχθηκαν. **Έτσι,** η επική ποίηση εκφράζει το πνεύμα και τα ιδανικά κατά την εποχή της βασιλείας, **τότε που** η αγωνιστική διάθεση και η παλικαριά θεωρούνταν οι μεγαλύτερες αρετές του ανθρώπου. **Αντίθετα**, την ταραγμένη εποχή που στα πράγματα βρίσκονταν οι ευπατρίδες αριστοκρατικοί και κάτω από την απειλή των ναυτικών, που με τον πλούτο τους κατακτούσαν όλο και περισσότερα πολιτικά δικαιώματα, αναπτύχθηκε η λυρική ποίηση. **Αργότερα**, την εποχή της δημοκρατίας, δημιουργείται μια νέα μορφή ποίησης, που αγκαλιάζει τις λαχτάρες και τους πόθους ολόκληρου του λαού, η δραματική ποίηση.